## Odluka o izmjenama i dopunama Odluke o pravilima rada Nacionalnoga klirinškog sustava

### NN 71/2013 (14.6.2013.), Odluka o izmjenama i dopunama Odluke o pravilima rada Nacionalnoga klirinškog sustava

HRVATSKA NARODNA BANKA

1423

Na temelju članka 120. stavka 2. Zakona o platnom prometu (»Narodne novine«, br. 133/2009. i 136/2012.) i članka 42. stavka 3. točke 13. Zakona o Hrvatskoj narodnoj banci (»Narodne novine«, br. 75/2008. i 54/2013.) Savjet Hrvatske narodne banke donosi

ODLUKU

O IZMJENAMA I DOPUNAMA ODLUKE O PRAVILIMA RADA NACIONALNOGA KLIRINŠKOG SUSTAVA

Članak 1.

U Odluci o pravilima rada Nacionalnoga klirinškog sustava članak 2. mijenja se i glasi:

»Sudionici u NKS-u (u nastavku teksta: sudionici) mogu biti:

1. Hrvatska narodna banka (u nastavku teksta: HNB),

2. kreditne institucije (banke i štedne banke) sa sjedištem u Republici Hrvatskoj koje su dobile odobrenje za rad od HNB-a,

3. podružnice kreditnih institucija iz trećih država koje su od HNB-a dobile odobrenje za osnivanje podružnice kreditne institucije iz treće države,

4. podružnice kreditnih institucija iz drugih država članica Europske unije za koje su njihova nadležna tijela dostavila obavijest HNB-u o osnivanju podružnice u Republici Hrvatskoj i

5. Hrvatska banka za obnovu i razvitak.«

Članak 2.

U članku 6. stavku 2. iza točke 3. dodaje se točka 4. koja glasi:

»4. onemogućiti obračun platnih transakcija na obračunskom računu posrednog sudionika u skladu s obaviješću HNB-a iz članka 10. stavka 4. ove Odluke odmah nakon primitka te obavijesti«

Dosadašnje točke 4., 5. i 6. postaju točke 5., 6. i 7.

Članak 3.

U članku 9. stavak 1. mijenja se i glasi:

»(1) Fina će isključiti iz NKS-a:

1. sudionika iz članka 2. stavaka 2. i 3. ove Odluke na osnovi obavijesti HNB-a o otvaranju stečajnog postupka nad tim sudionikom,

2. sudionika iz članka 2. stavaka 2. i 3. ove Odluke na osnovi obavijesti HNB-a u slučaju likvidacije pod uvjetima predviđenima propisima koji se primjenjuju na kreditnu instituciju u likvidaciji i podružnicu kreditne institucije iz treće države u likvidaciji,

3. sudionika iz članka 2. stavka 4. ove Odluke na osnovi obavijesti HNB-a o pokretanju postupka zbog insolventnosti nad tim sudionikom,

4. u slučaju prestanka ugovora iz članka 7. stavka 1. ili 2. ove Odluke, osim u slučaju promjene statusa i

5. u drugim slučajevima predviđenima zakonom.«

Članak 4.

Članak 10. mijenja se i glasi:

»(1) HNB određuje limite na obračunskim računima neposrednih sudionika u skladu s člankom 11. ove Odluke i obavlja poslove agenta za namiru obračuna izvršenog u NKS-u u skladu s člankom 12. ove Odluke.

(2) HNB onemogućuje obračun platnih transakcija na teret i u korist obračunskog računa neposrednog sudionika iz članka 2. stavaka 2. i 3. ove Odluke u slučaju otvaranja stečajnog postupka i postupka prisilne likvidacije u trajanju i pod uvjetima predviđenima propisima koji se primjenjuju na kreditnu instituciju u likvidaciji i podružnicu kreditne institucije iz treće države u likvidaciji, a na teret obračunskog računa u slučaju privremene zabrane plaćanja na teret računa sudionika donesene na temelju posebnog zakona.

(3) HNB onemogućuje obračun platnih transakcija na teret i u korist obračunskog računa neposrednog sudionika iz članka 2. stavka 4. ove Odluke odmah nakon primitka obavijesti o pokretanju postupka zbog insolventnosti nad tim sudionikom, a na teret obračunskog računa u slučaju naloga za blokadu računa izdanog na temelju posebnog zakona.

(4) HNB bez odgađanja prosljeđuje obavijest Fini o pokretanju postupka zbog insolventnosti nad posrednim sudionikom iz članka 2. stavaka 2., 3. i 4. u skladu sa zakonom kojim se uređuje konačnost namire u platnim sustavima.

(5) Za poslove iz stavka 1. ovoga članka HNB obračunava naknadu Fini, u skladu s propisanim naknadama Hrvatskog sustava velikih plaćanja (u nastavku teksta: HSVP).«

Članak 5.

Ova Odluka objavljuje se u »Narodnim novinama«, a stupa na snagu 1. srpnja 2013.

O. br. 781/2013.

Zagreb, 10. lipnja 2013.

Predsjednik savjeta

Hrvatske narodne banke

guverner

Hrvatske narodne banke

prof. dr. sc. Boris Vujčić, v. r.

Odluka, NN 71/2013-1423